《立我轩》
宋代·陈渊

是身犹逆旅，真吾所寄耳。若人问真吾，本空何可拟。

立我物必问，我应为物使。捐物更求我，是以物为已。

文章镜面尘，富贵路傍屣。胡为认而有，展转迷不已。

此迷自何得，定以有我起。达人齐万变，视彼犹视此。

隤然天地间，形稿心如水。独有长存者，万劫不能死。

夷齐与盗蹠，趣操定谁美。是非傥难分，物我那相訾。

君怀经济心，题榜故云尔。我乏异俗才，诗言亦其理。

作者简介：（?—1145）宋南剑州沙县人，字知默，世称默堂先生。初名渐，字几叟。早年从学二程，后师杨时。时以其深识圣贤旨趣，妻以女。高宗绍兴五年，以廖刚等言，充枢密院编修官。七年以胡安国荐，赐进士出身。九年除监察御史，寻迁右正言，入对论恩惠太滥。言秦桧亲党郑亿年有从贼之丑，为桧所恶。主管台州崇道观。有《墨堂集》。